Un século de revolucións

- Un século de revolucións
- 1 - Introdución
- 2 - Secuencia de contidos e actividades
  - 2.1 As revolucións políticas (1776-1848)
    - 2.1.1 A guerra de independencia dos EEUU
    - 2.1.2 A Revolución Francesa
    - 2.1.3 Liberalismo e nacionalismo
  - 2.2 España no século XIX: a construción dun réxime liberal
    - 2.2.1 Reinado de Fernando VII: o retorno e o final do absolutismo
    - 2.2.2 A construción dun Estado liberal: o reinado de Isabel II (1833-1868)
    - 2.2.3 Sexenio democrático (1868-1874)
    - 2.2.4 Restauración monárquica (1874-1898)
  - 2.3 Galicia no século XIX
  - 2.4 Resumo de contidos
- 3. Actividades complementarias
- 4. Exercicios de autoavaliación
- 5. Solucionarios
  - 5.1 Solucións das actividades propostas
  - 5.2 Solucións das actividades complementarias
  - 5.3 Solucións ós exercicios de autoavaliación
- 6. Glosario
- 7. Bibliografía e recursos

« Anterior | Seguinte »

# 2.2.2 A construción dun Estado liberal: o reinado de Isabel II (1833-1868)

  Proclamada raíña en 1843, cando contaba trece anos, o seu reinado estivo caracterizado polas axitacións sociais, escándalos na corte e inestabilidade política (enfrontamentos entre moderados e progresistas). Con tres anos foi nomeada sucesora do seu pai, mais exerceron a rexencia primeiro a súa nai, María Cristina, e logo o xeneral Espartero. |

Os liberais foron os principais apoios da raíña Isabel. Aínda que compartían o enfrontamento contra os carlistas (absolutistas) non formaron nunca un grupo homoxéneo. As principais faccións eran os moderados, partidarios de establecer reformas moderadas para rematar co Antigo Réxime, e os progresistas, que buscaban desmantelalo radicalmente. Ao longo dos máis de trinta anos de réxime isabelino, as divisións entre os liberais foron complicándose e deron lugar a estes partidos políticos:

- Moderados. Seguidores do sistema francés, da soberanía compartida entre coroa e cortes, e sufraxio censatario. Gobernaron durante a rexencia de María Cristina.
- Progresistas. Defendían a soberanía nacional e o sufraxio censatario más amplo. Para poderen acceder ao poder, recorreron aos pronunciamentos, por causa da falta de pluralidade política.
- Partido demócrata. Escisión dos progresistas que defendían o sufraxio universal, a política desamortizadora e a intervención do Estado na instrución pública.
- Unión Liberal. Moderados e progresistas apoiados por militares como Prim, Serrano ou Topete.

Etapas do reinado de Isabel II

O reinado de Isabel II pódese dividir nas seguintes etapas:

- Década moderada (1844-1854). Foi un réxime autoritario, no que os liberais moderados controlaron o poder, reducindo as liberdades, o dereito a voto e suprimindo a soberanía nacional (que era compartida entre a raíña e as Cortes). Cómpre salientar a nova división provincial do Estado, ou o comezo da rede de ferrocarril cunha rede radial con centro en Madrid.
- Bienio Progresista (1854-1856). Un novo pronunciamento foi o único xeito de que os progresistas puidesen participar no xogo político. Neste período levouse a cabo unha desamortización, que pretendía nacionalizar as terras eclesiásticas, bens de uso e de propiedade común, para as poxar deseguido e obter beneficios para o Estado.
- Regreso dos moderados e a Unión liberal (1856-1868). Foi un período marcado pola forte crise económica e o inicio da expansión colonial polo norte de África. O sistema entrou en crise, o que provocaría a caída da raíña.

S18. Analice as principais características do reinado de Isabel II. Enumere as etapas dese reinado.

Reinado de Isabel II | Características xerais do período
Rexencia de María Cristina | Inicio das Guerras carlistas.
Rexencia do xeneral Espartero | Medidas librecambistas e autoritarismo político do rexente.
Década Moderada (1843-1853) | Constitución de 1845. Óptica reformista centralizadora. Código Penal. Garda Civil.
Bienio Progresista (1854-1856) | Pronunciamento militar: Vicálvaro. Desamortización: Madoz. Construción de ferrocarrís.
Crise do sistema isabelino (1856-1868) | Goberno moi autoritario. Guerra de África. Desgaste moderado.

S19. Explique que foron as guerras carlistas. Por que se desenvolveron? Que bandos se enfrontaron? Que ideas defendía cada bando?

Tres guerras civís do século XIX que enfrontaron os partidarios de Carlos María Isidro (carlistas), irmán de Fernando VII e absolutista, e os partidarios de Isabel II (isabelinos ou liberais), filla do monarca, e que como muller non podía acceder ao trono.

Licenciado baixo a Creative Commons Attribution Non-commercial Share Alike License 3.0

« Anterior | Seguinte »